Задушени яребици с гъби ♥ braised partridge with mushrooms
### Ако си говорим за любими рецепти с дивеч, то за мен това е именно тази - **задушени яребици с гъби**.


### Това е ястие с много деликатна текстура и неповторим вкус, подходящо за специални поводи с любими хора, а сигурна съм, такива предстоят {и то доста} в идните дни.


### Съвсем наясно съм, че не всеки ще открие яребици в настоящия сезон, но помощ от ловец-приятел, Метро или пък някой животински пазар вършат чудеса. :)


### Рецептата е адаптирана от [the cook´s book](https://www.amazon.co.uk/cooks-book-step-step-techniques/dp/1405303379/ref=sr_1_1?s=books&ie=utf8&qid=1513074586&sr=1-1&keywords=the+cook%27s+book)


### **Необходими продукти:**


### *за 2 порции*


### 2 цели яребици с кожа, почистени, измити и подсушени


### 2 с.л. орехово олио


### сол на вкус


### 1 малка глава лук шалот, нарязан на ситно


### 1 скилидка чесън, нарязана на ситно


### 1 стрък селъри, нарязано на ситно


### 250 мл бяло вино


### 250 мл пилешки бульон


### 1 ч.л. брашно


### 5-6 печурки


### 10 г масло


### [Задушени яребици с гъби](https://culinarywithme.com/wp-content/uploads/2017/12/partridge_1_web.jpg)


### **Начин на приготвяне:**


### Овкусете яребиците като втривате малко сол по кожата, а също и във вътрешността. С четка леко намажете от всички страни с ореховото олио.


### Загрейте подходящ тиган на средна температура и запечатайте птиците до златисто от всички страни, за 2-3 минути.


### Извадете яребиците настрани, намалете температурата и в същия съд задушете лука, чесъна и стръка селъри до прозрачност, за около 5 минути. В случай на необходимост, добавете още малко орехово олио.


### Върнете яребиците в тигана и добавете виното и пилешкия бульон. Кипнете и отново намалете температурата. Похлупете с капак и оставете ястието да къкри за около 50 минути, като обръщате птиците от време на време.


### През това време почистете гъбите (или ги обелете или ги забършете с влажна кърпа) и нарежете на шайби.


### Когато ястието е почти готово отсипете от бульона в малка купа, леко охладете и разбъркайте с брашното. Върнете в тигана, като разбърквате интензивно и отново оставете всичко да къкри за 2-3 минути. Сместа с брашно ще сгъсти соса и ще му придаде плътност.


### През това време загрейте маслото, овкусете гъбите със сол и черен пипер на вкус и леко ги запържете в маслото.


### Поднесете яребиците, поляти със соса в който са се готвили и поръсете с гъби. Чашата бяло вино е просто задължителна с тези чудни задушени яребици. :)




---


### *А ако публикацията ви е харесала, споделете в социалните мрежи и/или се абонирайте за новите статии в блога [тук](http://eepurl.com/cguvfd) или следете страничката във [facebook](https://www.facebook.com/culinarywithme/).*


### 


### 


### 


### 

